Caradog Jones

Mynyddwr o Gymru yw Caradog "Crag" Jones (ganed 1962).

Bywgraffiad
200px|bawd|Copa Mynydd Everest
Cymro Cymraeg yw Caradog Jones, a aned ym mhentref Pontrhydfendigaid, ger Tregaron, Ceredigion. Mae'n frawd i'r cymdeithasegydd Shan Jamil Ashton. Yn blentyn, cafodd ei ysbrydoli gan anturiaethau yr arloeswyr cynnar ar Everest, a oedd yn adnabyddus iddo am eu bod wedi ymarfer ar gyfer dringo'r mynydd yn Eryri.The Daily Post, 28.5.2003 O bryd i'w gilydd mae wedi ymddangos ar S4C a siarad ar Radio Cymru am ei anturiaethau ym myd dringo. Mae'n byw yn Lloegr bellach.

Mae wedi bod y cyntaf i ddringo sawl copa o gwmpas y byd, ond mae'n adnabyddus yn bennaf fel y Cymro cyntaf i ddringo Mynydd Everest, mynydd uchaf y byd, camp a gyflawnodd ar y 23ain o Fai 1995, yn 33 oed. Ef oedd y 724fed dringwr i gyrraedd y copa.Climber Lists: Everest, K2 and other 8000ers Esgynodd i'r copa yng nghwmni Michael Knakkergaard-Jorgensen, y Daniad cyntaf i gyrraedd copa Everest, ac fe dreulion nhw hanner awr ar y copa.

Tori James oedd y Gymraes gyntaf i gyflwyno'r gamp, a hynny yn 2007.

Crag Jones oedd y cyntaf, neu un o'r cyntaf i ddringo :en:Hunza Peak ym mynyddoedd y Karakoram yn 1991. Yn fwy diweddar, ef oedd y cyntaf i ddringo sawl mynydd ar ynys De Georgia.

Cyfeiriadau

Dolenni allanol
  Erthygl ar wefan BBC Wales Dringo Everest
 Video ar BBC Wales Profiadau Jones ar Everest

Categori:Genedigaethau 1962
Categori:Mynyddwyr o Gymru
Categori:Pobl o Geredigion